ব্যুরো: অফিস টাইমে মেট্রোর এসক্যালেটারে বিপত্তি। কবি সুভাষ স্টেশনের ঘটনা।ওপরে ওঠার বদলে হঠাত্‍ই নিচের দিকে নামতে শুরু করে এসকেলেটার।  দুড়দাড় করে সিঁড়ি বেয়ে গড়িয়ে পড়েন যাত্রীরা। অল্পবিস্তর চোটও পান কয়েকজন যাত্রী। মেট্রোর সাফাই যান্ত্রিক গোলযোগের কারণেই বিপত্তি। ফের প্রশ্নের মুখে মেট্রোর যাত্রী সুরক্ষা। অফিস টাইম বলে কথা। কবি সুভাষ স্টেশনে থিকথিকে ভিড়। অফিস যাত্রীদের ট্রেন ধরার হুড়োহুড়ি , ব্যস্ততা। স্টেশনের সামনের দিকে এসকেলেটরে চড়ে তখন যাত্রীরা ওপরে উঠছেন ট্রেন ধরবেন বলে। হঠাত্‍ই বিভ্রাট। এসকেলেটর ওপরে ওঠার বদলে নিচের দিকে নামতে শুরু করে। এসকেলেটারের উল্টো গতিতে  যাত্রীরা একে অপরের ওপর পড়তে থাকেন। কেউ সিঁড়ি গড়িয়ে পড়ে যান নিচে।  অল্পবিস্তর চোট পান বেশকয়েকজন যাত্রী। মেট্রো রেলের CPRO এর দাবি, যান্ত্রিক গোলযোগের কারণেই এই দুর্ঘটনা। দুহাজার পনেরোর ডিসেম্বরেই একইরকম দুর্ঘটনায় আতঙ্ক ছড়িয়েছিল মেট্রোয়। প্রশ্নের মুখে পড়েছিল মেট্রোর যাত্রী সুরক্ষা। মেট্রো কর্তৃপক্ষের তখনও সাফাই ছিল যান্ত্রিক ত্রুটির। এবারেও সেই একই ঘটনার পুনরাবৃত্তি। এবারেও সেই একই সাফাই। স্বাভাবিকভাবেই প্রশ্ন উঠছে বারবার একই ঘটনা ঘটলেও কেন সতর্ক হচ্ছে না মেট্রো কর্তৃপক্ষ? কেনই বা যাত্রী সুরক্ষায় এই গাফিলতি?